በሊጉ መርሃ ግብር﻿
ሃያኛው ሳምንት
የኢትዮጵያ ፕሪሚየር ሊግ በሳምንቱ መጨረሻ ቀናት በተለያዩ ከተሞች ተካሂዷል። የሊጉ መሪ መቀሌ 70 እንደርታ ወደ በባህር ዳር ዓለም አቀፍ ስታዲየም በማቅናት ከጣናው ሞገዶች ጋር ተገናኝቷል። በበርካታ እግር ኳስ አፍቃሪው ዘንድ በጉጉት ሲጠበቅ የነበረው ይህ ጨዋታም በባለሜዳው ክለብ አንድ ለዜሮ አሸናፊነት ተጠናቋል፡፡ ባሳለፍነው
ሳምንት በወደ ሃዋሳ በማቅናት ከሜዳቸው ውጪ አንድ ነጥብ ይዘው የተመለሱት የጣና ሞገዶቹ፣ አስደማሚ በነበረው የስታዲየምና ደጋፊያቸው ታጅበው በሳላምላክ ተገኝ ብቸኛ ግብ ጨዋታውን በድል ተወጥተዋል። በሰላሳ ሁለት ነጥብ በአምስተኛ ደረጃ ተቀምጠዋል። ውጤቱን
ተከትሎም በአስራ ዘጠነኛው ሳምንት ትግራይ ላይ በአማኑኤል ገብረሚካኤልም ብቸኛ ግብ ወላይታ ዲቻን ማሸነፍ የቻሉት መቀሌዎች፤ ተከታዮቻቸውን ፋሲል ከነማና ሲዳማ ቡናን መራቅ የሚችሉበትን ነጥብ አስረክበዋል። ሌላው ከፍተኛ
ግምት የተሰጠው የቅድስ ጊዮርጊስና የሲዳማ ቡና ጨዋታ ነው። ፈረሰኞቹ በሁለተኛ ዙር የሊጉ መርሃ ግብር በሁለት ጨዋታዎች ተሸንፈው፤ በአዲስ አበባ ስታዲየም አዳማ ከተማን በጌታነህ ከበደ ብቸኛ ግብ አንድ ለዜሮ በማሸነፍና በአስራ ዘጠነኛው ሳምንት ደግሞ ከሜዳቸው ውጪ ከስዑል ሽረ ጋር አንድ ነጥብ ተጋርተው መመለሳቸው ይታወሳል። የመጀመሪያው ዙር ሲጠናቀቅ ሰላሳ ነጥቦችን በመያዝ ከመሪው መቀሌ በአምስት ነጥቦች ዝቅ ብለው የነበሩትና በሁለተኛ ዙር ላይ ተዳክመው ወሳኝ ነጥቦችን ማግኘት ያልቻሉት ሲዳማዎች፤ ባሳልፈነው ሳምንት ሃብታሙ ገዛኸኝ ባስቆጠራት ብቸኛ ግብ ወደ አሸናፊነት መመለሳቸው ይታወሳል።በሁለቱ
ክለቦች መካካል በሳምንቱ መጨረሻ በአዲስ አበባ ስታዲየም የተካሄደውና በአስደማሚ የደጋፊ ድባብ የታጀበው ጨዋታ ታዲያ በባለሜዳዎቹ ሁለት ለዜሮ አሸናፊነት ተጠናቋል። ኢሱፍ ቡርሀና እና አቡበከር ሳኒም የግቦቹ ባለቤት ሆነዋል። ውጤቱን
ተከትሎ ፈረሰኞቹ ከመሪው መቀሌ ሰባ እንደርታ ጋር ያላቸውን ልዩነት መቀነስ ሲችሉ፤ ሲዳማ ቡና በአንፃሩ መቀሌዎችን በቅርብ ርቀት የሚከተልበትን እድል አምክኗል። በነበረበት በሰላሳ አራት ነጥብ በፋሲል ከነማ በግብ ክፍያ ተበልጦ ሶስተኛ ደረጃ ላይ ሲቀመጥ፤ ቅዱስ ጊዮርጊስ በሰላሳ ሶስት ነጥብ አራተኛ ደረጃን ይዟል። ሌላው መርሃ ግብር ፋሲል ከነማን
ከደቡብ ፖሊስ አገናኝቷል። በዐፄ ፋሲለደስ ስታዲየም የተደረገው ይህ ጨዋታ አንድ አቻ ተጠናቋል። በውጤቱም አፄዎቹ ከመሪው ያለውን ልዩነት ለማጥበብ የሚረዳቸውን ሶስት ነጥብ ሳያሳኩ ቀርተዋል። ደቡብ ፖሊሶች በአንፃሩ አንድ ነጥብ ከባለሜዳው ጋር በመጋራት ከወራጅ ቀጣና መውጣት ችለዋል። በተለይ የመከላከያን ውጤት ማጣት የደቡብ ፖሊሶችን ከወራጅ ቀጣና የመውጣት ጉዞ እያሳመረው ይገኛል። ውጤቱን ተከትሎም ፋሲል ከነማ በ34 ነጥብ ሁለተኛ ደረጃ ሲቀመጥ፤ ደቡብ ፖሊስ በ18 ነጥብ 13ኛ ደረጃ ላይ መቀመጥ ችሏል። ሌላኛው
መርሃ ግብር ኢትዮጵያ ቡናን ከወላይታ ዲቻ አገናኝቷል። በጨዋታው ወላይታ ዲቻ በሜዳውና በደጋፊው ፊት ኢትዮጵያ ቡናን አስተናግዶ በፀጋዬ አበራ ሁለት የጭንቅላት ኳስ ባለድል ሆኗል። ከአስራ
ዘጠነኛው ሳምንት የመቀሌው ሽንፈት በስተቀር በሊጉ ሁለተኛ ምዕራፍ ተከታታይ አራት ጨዋታዎችን ያሸነፉት ዲቻዎች፤ ውጤቱን ተከትሎም በሊጉ የወራጅ ቀጣና በመፋታት ነጥባቸውንም ወደ ሃያ ሶስት ከፍ ማድረግ ችለዋል። ባሳለፍነው
ሳምንት ከፋሲል ከተማ ጋር በሜዳቸው አቻ የተለያዩት ቡናዎች በአንፃሩ አሁንም ቢሆን በሊጉ ወጥ የሆነ አቋም ማሳየት አልሆን ብሏቸዋል። ውጤቱን ተከትሎም ወደ መሪነቱ ተርታ የሚቀላቀሉበት እድልም አሳልፈዋል። በደረጃ ሰንጠረዡም በሃያ ዘጠኝ ነጥብ ዘጠነኛ ደረጃ ላይ ለመቀመጥ ተገደዋል። ሌላኛው
የዚህ ሳምንት መርሃ ግብር በመከላከያና ወልዋሎ መካካል የተካሄደ ነው። ወልዋሎ አዲግራት ዩኒቨርሲቲዎች በአዲሱ አስልጣኝ እየተመሩ በሊጉ ሁለተኛ ዙር ድንቅ አቋም በማሳየት ላይ የሚገኙ ሲሆን፣ በሳምንቱ መጨረሻም አዲስ አበባ ላይ መከላከያን በሜዳውና በደጋፊው ፊት አንድ ለዜሮ ማሸነፍ ችለዋል። ባሳለፍነው ሳምንት ከሜዳቸው ውጪ ደቡብ ፖሊስን አንድ ለዜሮ ያሸነፉት ወልዋሎዎች ውጤቱን ተከትሎ ደረጃቸውን አሻሽለዋል። የዘንድሮው
የውድድር ዓመት ጅማሮ በጥሎ ማለፉ ዋንጫ ቅዱስ ጊዮርጊስን፣ የአሸናፊዎች አሸናፊ ዋንጫን ደግሞ ጅማ አባጅፋርን በማሸነፍ በዓመቱ መጀመሪያ ድንቅ የሚባል አቋምና ውጤትን ማሳየት የቻለው መከላከያ፤ በሊጉ ውድድር ግን ውጤት ፊቱን እያዞረበት ይገኛል። እያደር ወጥ የሆነ አቋም ማሳየት ተስኖት በውጤት ቀውስ ውስጥ መመላለስ ቀጥሎበታል። አሁን ላይም በሊጉ የወራጅ ሰንጠረዥ ውስጥ ለመግባት ተገዷል። የክለቡ ወቅታዊ አቋም እያደር መዋዠቅና በውጤት ቀውስ ላይ መሆኑን ተከትሎም በርካቶች አቋሙን በጊዜ ማስተካከል የሚሳነው ከሆነ እጣ ፈንታው አስከፊ እንደሚሆንና የመውረድ አደጋ እንደተጋረጠበት በመናገር ላይ ይገኛሉ። ደደቢት
ከድሬዳዋ ከተማ ሌላኛው የሃያኛው ሳምንት መርሃ ግብር ነው። ትግራይ እስታዲየም ላይ የተካሄደውንም ይህን ጨዋታ በባለሜዳው ሽንፈት ተጠናቋል። አምስት ጎሎች በታዩበት ጨዋታ ብርቱካናማዎቹ ደደቢትን ሶስት ለሁለት በማሸነፍ ከወራጅ ቀጣናው መራቅ ችለዋል። በዘንድሮው
የኢትዮጵያ ፕሪሚየር ሊግ የመጀመሪያ ዙር ጨዋታዎች እጅጉን አስከፊ የሚባል አቋምና ተደጋጋሚ የሽንፈት ውጤት ቢያስመዘግቡም በሁለተኛው ዙር ተደጋጋሚ ጨዋታዎችን በማሸነፍ በሊጉ የደረጃ ሰንጠረዥ ግርጌ ላይ የተቀመጡት ደደቢቶች፤ ባሳለፈነው ሳምንት በመድሀኔ ብርሃኔ ሁለት ግቦች መከላከያን ሁለት ለአንድ ማሸነፋቸው ይታወሳል። ውጤቱ ተከትሎ
ተከታታይ ድል ያስመዘገቡት ብርቱካናማዎቹ ካንዣበበባቸው ወራጅ ቀጣና ሲርቁ፤ በአንፃሩ በጥሩ መነቃቃት የነበሩት ደደቢቶች ባሉበት አስር ነጥብ ረግተው ለመቆየት ተገደዋል። በድሬዳዋ የደረሰባቸው ሽንፈትም በሚቀጥለው ዓመት በሊጉ እንዲቆዩ የሚያስችላቸውን ነጥብ በማግኘት ሂደት ከባድ እንዲሆንባቸው አድርጓል። ጅማ ከተማም ላለመውረድ የሚታገለው ሽሬ እንደስላሴን አስተናግዶ በሜዳውና በደጋፊው ፊት ሁለት ለዜሮ ማሸነፍ ችሏል። ባሳለፈነው ሳምንት በድሬዳዋ የተሸነፉት አባጅፋሮች፤ ወደ አሸናፊነት የተመለሱበትን ሁለት ግቦች፤ ዳግም ወደ ክለቡ በጠሩት ኦኪኪ አፉላቢ እና በቀድሞው የኢትዮጵያ ቡና ተጫዋች አስቻለው ማግኘት ችለዋል። ነጥቡን ወደ 31 በማሳደግ ስድስተኛ ጀረጃ ላይ ተቀምጧል፡፡ ተሸናፊው ስሁል ሽረም፤ በነበረበት ወራጅ ቀጣና መቆየት ግድ ብሎታል። በ20ኛው ሳምንት የኢትዮጵያ ፕሪሚየር ሊግ አዳማ አበበ ቢቂላ ስታድየም ላይ አዳማ ከተማ ሀዋሳ ከተማን አስተናግዶ ጨዋታው በእንግዳው ክለብ ሃዋሳ ሁለት ለአንድ አሸናፊነት ተጠናቋል። ከሲዳማ ቡና ሽንፈት በኋላ ሁለተኛ ተከታታይ ሽንፈቱን ያስተናገደው አዳማ፣ ውጤቱን ተከትሎ በሃያ ስድስት ነጥብ ባለበት አስረኛ ደረጃ ላይ ተቀምጧል። ሃዋሳ በአንፃሩ በሃያ ዘጠኝ ነጥቦች ስምንተኛ ደረጃን ይዟል። ሊጠናቀቅ
የ9 ጨዋታ መርሀ ግብር የቀረውን የዘንድሮውን የኢትዮጵያ ፐሪሚየር ሊግ የደረጃ ሰንጠረዥ መቀሌ ሰባ እንደርታ አርባ ሁለት ነጥቦች በመሰብሰብ በቀዳሚነት ይመራል። ፋሲል ከነማ በሰላሳ አራት ነጥብ በሁለተኛነት ሲከተል፤ ሲዳማ ቡና በተመሳሳይ ነጥብ በግብ ክፍያ ተበልጦ ሶስተኛ ደረጃ ላይ ተቀምጧል። የሊጉን
ወራጅ ቀጣና ስንመለከት፤ መከላከያ በአስራ ስምንት ነጥቦች አስራ አራተኛ፣ ስሁል ሽሬ በአስራ ስድስት ነጥቦች አስራ አምስተኛ እንዲሁም ደደቢት በአስር ነጥብ የመጨረሻውን ደረጃ ይዘዋል። የከፍተኛ ግብ አስቆጣሪነቱን ፉክክር የመቀሌው አማኑኤል ገብረሚካኤል በአስራ ሁለት ግቦች፣ የመከላከያው ምንይሉህ ወንድሙ አስራ አንድ እንዲሁም የሲዳማ ቡናው አዲስ ግደይ በአስር ግቦች ከአንድ እስከ ሶስት ያለውን ደረጃ ይዘዋል።አዲስ ዘመን ሚያዝያ 8/2011